Petrák, Ľubomír, poslanec NR SR (2010-11-03):
Ďakujem pekne za slovo, pán predsedajúci. Ctené kolegyne, kolegovia, dovoľte, aby som sa aj ja vyjadril k predmetnému návrhu zákona. Prvá vec, ktorú sa chcem v podstate predkladateľa spýtať, a bude to skôr taká rečnícka otázka, kde je ratio tohto návrhu? Ja ako vnímam tento návrh, je to solidarita s celou spoločnosťou pri šetrení štátnych prostriedkov, to znamená prostriedkov zo štátneho rozpočtu. Potiaľto by sa s tým dalo súhlasiť, ale môžme hľadať rôzne cesty na riešenie tohto problému. Mnohé veci, ktoré som tu chcel povedať, tu zazneli a nebudem sa k nim vracať ani ich nebudem opakovať, ale chcem povedať, že toto riešenie, ktoré predkladá pán poslanec Sulík a ďalší jeho kolegovia, považujem za riešenie minimálne polovičaté, z filozofického hľadiska nesprávne a chcem poukázať na ďalšie oblasti, kde vidím obrovské možnosti šetrenia prostriedkov zo štátneho rozpočtu. Keďže som členom výboru pre nezlučiteľnosť funkcií, tak viem, že do pôsobnosti tohto výboru spadá zhruba 800 verejných funkcionárov, z čoho poslanci, ministri, štátni tajomníci predstavujú zhruba 200 osôb, to znamená, 600 osôb sú ľudia, ktorí nie sú vo verejných funkciách volených alebo menovaných na úrovni exekutívy, ale sú menovaní vládou, exekutívnou, do dozorných rád, správnych rád, riaditelia štátnych podnikov a tak ďalej atď., čo je obrovský počet ľudí. Šesťsto ľudí, o ktorých sa tu bavíme. Ja som si tu pripravil z verejne dostupných majetkových priznaní, ktoré sú zavesené na internete, takú hitparádu, ktorú vám chcem dať len do pozornosti: - člen Predstavenstva Slovenskej záručnej a rozvojovej banky 123 328 eur za rok, - člen Predstavenstva Slovenskej konsolidačnej 88 089 eur, - člen Predstavenstva Jadrovej vyraďovacej spoločnosti Jaslovské Bohunice 87 486 eur, - podpredseda Predstavenstva Verejné prístavy 54 038 eur, - člen Predstavenstva Národnej diaľničnej spoločnosti 52 421 eur, - člen Predstavenstva Transpetrol 47 525 eur, - člen Predstavenstva Nemocnice Poprad 44 055 eur, - člen Predstavenstva Slovenskej pošty 35 849 eur, - riaditeľ štátneho podniku Závodisko, to je jedna z výnimiek, ktorú uvádzam ako riaditeľa alebo člena exekutívy týchto štátnych podnikov, alebo predsedov predstavenstiev, 34 584 eur, - člen Predstavenstva Leteckých opravovní Trenčín 26 441 eur, - člen Predstavenstva Jadrovej vyraďovacej spoločnosti Jaslovské Bohunice 23 975 eur, - člen Predstavenstva Verejné prístavy, a. s., 23.697 eur – a pri tomto čísle skončím, lebo toto je zhruba plat poslanca Národnej rady Slovenskej republiky za jeden kalendárny rok. Ak si urobím túto hierarchiu ľudí, ktorých som túto vymenoval, je ich 73 nad plat poslanca Národnej rady Slovenskej republiky. A to hovorím len o štátnych podnikoch a akciových spoločnostiach so 100-percentnou majetkovou účasťou štátu. Okrem týchto akciových spoločností a štátnych podnikov so 100-percentnou majetkovou účasťou štátu je rad, celý rad, desiatky až stovky verejných funkcionárov, ktorí spadajú pod pôsobnosť zákona o konflikte záujmov, ktorí poberajú nemalé finančné prostriedky z hospodárenia týchto spoločností, to znamená, tam nemá štát 100-percentnú majetkovú účasť. Ako taký príklad spomeniem Slovenský plynárenský podnik, kde je nominant pána predsedu alebo strany Sloboda a solidarita, ktorého príjem sa rádovo pohybuje niekde na úrovni 150-200-tisíc eur ročne. Ja osobne sa chcem spýtať, ak sa bavíme o plate poslancov, ktorého primárnym cieľom tejto diskusie je šetrenie prostriedkov štátneho rozpočtu, tak potom otvorme tú debatu úplne na celú šírku a bavme sa o tom, že existujú tu rádovo stovky iných miest, ktoré sú nominované z politických kruhov, sú nominované predovšetkým predstaviteľmi vládnej koalície a títo ľudia nespadajú pod verejnú kontrolu médií, nespadajú pod verejnú kontrolu parlamentu a sú svojím spôsobom, možno politickými trafikami, kde sú umiestňovaní priatelia exekutívy. Ako jednoducho tento postup, ak chceme hovoriť o tom, že ideme riešiť veci komplexne, ideme šetriť prostriedky zo štátneho rozpočtu, otvorte tento problém v celej šírke. Nehovorme, nehovorme o šetrení finančných prostriedkov na úrovni Národnej rady parciálne a nehovorme to ešte nesystémovým, zlým prístupom cez nejaký vzorec, ktorý v zásade nehovorí nič o výkonnosti parlamentu a nehovorí nič o konkrétnej práci poslancov Národnej rady. Ak by sme chceli premietnuť aj ten vzorec, ktorý navrhuje pán predseda Sulík, tak jednoducho musíme povedať, že zodpovednosť poslanca končí pri schválení štátneho rozpočtu, kde sa zadefinuje nejaký deficit. Nemá činnosť poslanca absolútne žiaden vplyv na vývoj deficitu počas bežného roku. A svojím spôsobom deficit, ktorý je zadefinovaný v štátnom rozpočte, na tento má predovšetkým vplyv poslanec vládnej koalície a nie poslanec opozície. Preto považujem za absolútne nesystémový prístup, tak ako je návrh zákona predvedený. Ale ak chceme byť seriózni a chceme hovoriť o problémoch v plnej šírke, musíme zobrať do úvahy aj fakty, ktoré som tu uviedol. Ďakujem pekne. (Potlesk.)